Ńdɔ fɔ́ɔ́ Ńtondôbə yǎ miǹkunda étē á ngālóm ma ébūg dzíé naa: “Ǹtondôbə yǎ miǹkunda étē a dzó nâ: “Mə bələ́ ábuí óyág ai Síon, mod ngul evág. 3Éyə Ǹtondôbə a kɔ́bɔ̄ ná: Mayi dúgán sɔ́ á Síon, mayi sɔ́ tɔbɔ á tə́m tə́m Yērúzalɛm; ńdɔ̄ bâyi lóē Yērúzalɛm dzwé naa: “É Dzǎl lányie mətǐŋ’’. Ǹkǒl Ńtondôbə yǎ miǹkunda wâ ó tɔ̄á dzwé naa: “M̀fúfúb Ńkǒl”. 4Éyə Ǹtondôbə miǹkunda a kɔ́bɔ̄ ná: Miǹnǒm mí fám ai miǹnǒm mí bīníngá myâyi bǎd kə̄ myâtɔbɔ á miǹsə̌ŋ yā Yērúzalɛm, anə́ ényɔ́lɔ ǹtúm á mɔ́, amú bə́ nyiŋ yǎ ábuí mə́lú. 5Ńdɔ̄ fə miǹsə̌ŋ yā édzə̂dzalá myâyi dzyé á túd ai abɔ́bɔ́ngɔ́, bǎn fám ai bǎn bīníngá, bâkə bâvoe á dzāl dzǎl. 6Éyə Ǹtondôbə Zambá miǹkunda a kɔ́bɔ̄ ná: Ngə́ nálā ó nə ayé á mís mə́ é bod bə́ ngálígī á ńnam, yə ó nə ayé á mís máma ? Ǹtondôbə yǎ mīńkúd étē ǹnyé a sílī nálā. 7Owé, mə̌ ngazu yǎ hḿ kodě áyɔŋ dámā á ńnam ńló dzóbo ǎ kad kwí, ai ńnam ǎ kad yímbi. 8Mayi bɔ̌ naa bə́ zu tɔbɔ á Yērúzalɛm étē; bâyi bɔ áyɔŋ dáma, maa Zambá wābán, á bə́bə́lá ai á sósōó. 9Éyə Ǹtondôbə miǹkunda a kɔ́bɔ̄ ná: Bɔán azombo, mína yǎ myāwóg mə́mōs mā bíbúg bī ânyǔ bə́profɛ́d yā bákúli mam a tádígi ámōs bə́ ngáfág bībé yā mə̄lóŋ mə́ Ndá Ǹtondôbə, ású yə̄ nâ bádūgan lóŋ tə́mpɛl. 10Amú, ósúsúa mə́lú mā, bə́ yâgǎn kig ai bod mân mábán, tɔ biyə́m, təge byé dzóm; təge ai é mod ǎ bɔ bisíé bíé á evúvoe, etɔm míńzízíŋ; amú mə̄ ngáladaŋ bod nə́ bə́ lúmān bɔ́ a bɔ́. 11Hədá, éyɔŋ dzí, ású bə̄lígī yā áyɔŋ dí, mə sə́ kīg fə anə́ mə́lú yā ókōbá, Ǹtondôbə miǹkunda énye a kɔ́bɔ. 12Amú mayi kúb mvɔ̄í, elé wɔ̂n yâyi wúm ébumá dzíé, sí yayi və́ bibumá bíé, yób dɔ̂ lə́ myāmá fə ebúā dzíé, mayi və́ bə̄lígī yā áyɔ̌ŋ tē byə́m bítē bísə.